U-I-41/12
Natisni
Opravilna št.:
U-I-41/12
Datum odločitve:
2. 1. 2013
ECLI:
ECLI:SI:USRS:2013:U.I.41.12
Akt:
Zakon o prekrških (Uradni list RS, št. 29/11 – uradno prečiščeno besedilo) (ZP), 3. odst. 22. čl.
Izrek:
Pobuda za začetek postopka za oceno ustavnosti tretjega odstavka 22. člena Zakona o prekrških (Uradni list RS, št. 29/11 – uradno prečiščeno besedilo) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.4.9.2 - Ustavno sodstvo - Postopek - Stranke - Interes.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Mihajlo Milisavljević, Kranj
Datum vloge:
23. 2. 2012
Vrsta odločitve:
sklep
Vrsta rešitve:
zavrženje
Dokument:
US29981
Dokument v PDF obliki:
U-I-41-12.pdf
137 KB
Prenesite datoteko
U-I-41/12-8
2. 1. 2013
SKLEP
Ustavno sodišče je v postopku za preizkus pobude Mihajla Milisavljevića, Kranj, na seji 2. januarja 2013
sklenilo:
Pobuda za začetek postopka za oceno ustavnosti tretjega odstavka 22. člena Zakona o prekrških (Uradni list RS, št. 29/11 – uradno prečiščeno besedilo) se zavrže.
OBRAZLOŽITEV
1. Pobudnik izpodbija v izreku tega sklepa navedeno določbo Zakona o prekrških (ZP-1), ki ureja stransko sankcijo kazenskih točk v cestnem prometu s prenehanjem veljavnosti vozniškega dovoljenja. Zatrjuje, da je v neskladju s 5., 14. in 15. členom Ustave.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijani predpis ne učinkuje neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Pobudnik sicer prilaga kopijo sklepa Okrajnega sodišča v Kranju št. EPVD 7/2011 z dne 15. 3. 2011, s katerim mu je bilo na prvi stopnji zaradi dosežene vsote 18 kazenskih točk v cestnem prometu izrečeno prenehanje veljavnosti vozniškega dovoljenja. Vendar pa je Ustavno sodišče pobudnikovo ustavno pritožbo zoper pravnomočen sklep v navedeni zadevi s sklepom št. Up-1049/11 z dne 19. 1. 2012 zavrglo. Odločitev o pobudi zato na njegov pravni položaj ne bi mogla učinkovati. To pomeni, da pobudnik ne izkazuje pravnega interesa za začetek postopka za oceno ustavnosti izpodbijane zakonske določbe. Ustavno sodišče je zato njegovo pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik